次韵舍弟賞心亭即事二首
作者：王安石
朝代：宋

paragraphs: 檻折檐傾野水傍，臺城佳氣已消亡。
難披榛莽尋千古，獨倚青冥望八荒。
坐覺塵沙昏遠眼，忽看風雨破驕陽。
扁舟此日東南興，欲盡江流萬里長。
霸氣消磨不復存，舊朝臺殿祇空村。
孤城倚薄青天近，細雨侵凌白日昏。
稍覺野雲成晚霽，却疑山月是朝暾。
此時江海無窮興，醒客忘言醉客喧。